Odločba Komisije

z dne 23. januarja 2001

o spremembi Odločbe 97/296/ES o določitvi seznama tretjih držav, iz katerih je dovoljen uvoz ribiških izdelkov za prehrano ljudi

(notificirana pod dokumentno številko K(2001) 128)

(Besedilo velja za EGP)

(2001/66/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Odločbe Sveta 95/408/ES z dne 22. junija 1995 [1] o pogojih za pripravo seznamov obratov v tretjih državah iz katerih države članice dovolijo uvoz določenih proizvodov živalskega porekla, ribiških proizvodov ali živih školjk v vmesnem obdobju, spremenjene z Odločbo 2000/4/ES [2], in zlasti člena 2(2) Odločbe,

ob upoštevanju naslednjega:

(1) Direktiva Sveta 96/23/ES z dne 29. aprila 1996 o ukrepih za spremljanje nekaterih snovi in ostankov škodljivih snovi v živih živalih in živalskih proizvodih ter o razveljavitvi direktiv 85/358/EGS in 86/469/EGS [3] določa, da se morajo proizvodi iz ribogojstva vključiti v načrt spremljanja ostankov veterinarskih zdravil.

(2) Poleg tega priloga k Odločbi Komisije 2000/159/ES z dne 8. februarja 2000 o začasni odobritvi načrtov tretjih držav v zvezi z ostanki v skladu z Direktivo Sveta 96/23/ES [4], nazadnje spremenjeno z Odločbo Komisije 2000/675/ES [5], navaja tretje države, ki so predložile načrt z jamstvi, ki jih ponuja v zvezi s spremljanjem skupin ostankov in snovi iz Priloge I k Direktivi 96/23/ES.

(3) Kadar jamstva iz uvodne izjave 2 niso zagotovljena, posledično uvoz proizvodov iz ribogojstva ni dovoljen, čeprav so v skladu z Direktivo Sveta 91/493/ES z dne 22. julija 1991 o javnozdravstvenih pogojih za proizvodnjo in dajanje na trg ribiških proizvodov [6], kakor je bila nazadnje spremenjena z Direktivo 97/79/ES [7].

(4) Ker Odločba Komisije 97/296/ES [8], kakor je bila spremenjena z Odločbo 2001/40/ES [9], navaja države in ozemlja, iz katerih se dovoli uvoz ribiških proizvodov za prehrano ljudi, je treba to odločbo spremeniti, da se vključi zahteva, da se uvoz proizvodov iz ribogojstva dovoli samo iz tistih tretjih držav, ki so navedene v obeh odločbah: 97/296/ES in 2000/159/ES.

(5) Vendar, ker Odločba Komisije 95/328/ES z dne 25. julija 1995 o zdravstvenem spričevalu za ribiške proizvode iz tretjih držav, ki še niso vključene v posebno odločbo [10], kakor je bila nazadnje spremenjena z Odločbo 2001/67/ES [11], zagotavlja prehodno obdobje za posodobitev vzorca zdravstvenega spričevala, je treba v tem prehodnem obdobju zagotoviti odstopanje pri uporabi Odločbe 2000/159/ES za proizvode iz ribogojstva.

(6) Ukrepi, predvideni s to odločbo, so v skladu z mnenjem Stalnega veterinarskega odbora –

SPREJELA NASLEDNJO ODLOČBO:

Člen 1

Odločba 97/296/ES se spremeni:

1. Členu 2 se doda nova točka 3:

"3. Poleg odstavka 1 države članice zagotovijo, da se proizvodi iz ribogojstva, kakor so opredeljeni v členu 2.2 Direktive Sveta 91/493/EGS, v kakršnikoli obliki in namenjeni za prehrano ljudi, uvozijo samo iz tretjih držav, ki so vključene v prilogo k tej odločbi in v prilogo k Odločbi Komisije 2000/159/ES, kot države z odobrenim načrtom spremljanja ostankov škodljivih snovi za ribogojstvo."

2. Člen 3 se nadomesti:

"Člen 3

Ne glede na Odločbo Komisije 2000/159/ES in člen 2.3 te odločbe države članice pri uvozu ribiških proizvodov iz držav, naštetih v delu II priloge k tej odločbi, ter do začetka veljavnosti vzorca zdravstvenega spričevala, predvidenega v Odločbi Komisije 2001/67/ES [12], sprejmejo pošiljke ribiških proizvodov, ki jih spremlja vzorec zdravstvenega spričevala iz Odločbe 95/328/ES."

Člen 2

Ta odločba je naslovljena na države članice.

V Bruslju, 23. januarja 2001

Za Komisijo

David Byrne

Član Komisije

[1] UL L 243, 11.10.1995, str. 17.

[2] UL L 2, 5.1.2001, str. 21.

[3] UL L 125, 25.5.1996, str. 10.

[4] UL L 51, 24.2.2000, str. 30.

[5] UL L 280, 4.11.2000, str. 63.

[6] UL L 268, 24.9.1991, str. 13.

[7] UL L 24, 30.1.1998, str. 31.

[8] UL L 122, 14.5.1997, str. 21.

[9] UL L 10, 13.1.2001, str. 75.

[10] UL L 191, 12.8.1995, str. 32.

[11] UL L 22, 24.1.2001, str. 41.

[12] UL L 22, 24.1.2001, str. 41.

--------------------------------------------------